# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Penodiadau i Fwrdd Chwaraeon Cymru** |
| **DYDDIAD** | **29 Awst 2023** |
| **GAN** | **Dawn Bowden AS, y Dirprwy Weinidog Diwylliant, Chwaraeon a Thwristiaeth** |

Hoffwn hysbysu Aelodau am benodiadau yr wyf wedi'u gwneud i fwrdd Chwaraeon Cymru, yn dilyn proses recriwtio agored.

Rwyf wedi penodi Ian Bancroft yn Is-Gadeirydd Chwaraeon Cymru. Mae Ian yn dod â thoreth o wybodaeth a phrofiad i'r swydd, ac yntau wedi bod yn aelod o Fwrdd Chwaraeon Cymru ers mis Hydref 2017, a hefyd drwy ei rôl fel Prif Weithredwr Cyngor Bwrdeistref Sirol Wrecsam.

Rwyf wedi gwneud tri phenodiad arall i'r Bwrdd, gan fod tymor sawl aelod wedi dod i ben. Yr aelodau Bwrdd newydd yw Nuria Zolle, Rhian Gibson a Chris Jenkins. Gyda'i gilydd maent yn dod â thoreth o brofiad o faes chwaraeon a sectorau pwysig eraill.

Rwy'n ddiolchgar i'r aelodau newydd am dderbyn y gwahoddiad i wasanaethu ar y Bwrdd. Bydd yr Is-gadeirydd a'r aelodau newydd yn dechrau yn eu swyddi ar 1 Hydref am dymor o dair blynedd.

Rwy'n hyderus bod gan y Bwrdd yr arbenigedd a'r profiad sydd eu hangen i'm cefnogi fi a staff Chwaraeon Cymru wrth gyflawni'r uchelgeisiau yn ein Rhaglen Lywodraethu. Rwy'n edrych ymlaen at weithio gyda nhw.

Wrth groesawu'r aelodau newydd hyn rwyf hefyd yn ddiolchgar i'r aelodau y mae eu tymor yn y swydd wedi dod i ben am eu gwasanaethau.

Mae'r datganiad hwn yn cael ei gyhoeddi yn ystod y toriad er mwyn sicrhau bod gan aelodau'r wybodaeth ddiweddaraf. Os hoffai’r Aelodau imi wneud datganiad pellach neu ateb cwestiynau ynglŷn â’r mater hwn pan fydd y Senedd yn dychwelyd, byddwn yn hapus i wneud hynny.

Nuria Zolle

Mae Nuria yn arweinydd profiadol sy'n frwd dros gyfiawnder cymdeithasol a datblygu cymunedol. Mae ganddi brofiad yn y sector dielw a'r sector cyhoeddus, ac mae hi'n eiriolwr uchel ei pharch wrth fynd i'r afael â thlodi a hyrwyddo cynhwysiant. Mae hi wedi llunio strategaethau, coalisiynau a phartneriaethau ar lefel genedlaethol a lefel leol. Mae ei gwaith strategol a'i gwaith partneriaeth wedi cael ei defnyddio ledled y DU a thramor, ac wedi helpu i hyrwyddo newid a chynnydd gwirioneddol yn y frwydr yn erbyn tlodi ac anghydraddoldeb.

Mae Nuria hefyd yn dod â phrofiad helaeth ym meysydd cynllunio strategol, rheoli risg, llywodraethu ac arweinyddiaeth. Mae hi hefyd wedi bod mewn rolau gweithredol ac mae hi'n ymddiriedolwr ar gyfer nifer o elusennau, gan gynnwys y Gweilch yn y Gymuned. Ar hyn o bryd mae hi'n Gyfarwyddwr Anweithredol ar Fwrdd Iechyd Prifysgol Bae Abertawe lle mai hi yw Cadeirydd y Pwyllgor Archwilio a'r Pwyllgor Cyllid Elusennol.

Rhian Gibson

Ar hyn o bryd mae Rhian yn Gyfarwyddwr Cyfathrebu, Ymgysylltu a Phartneriaethau Llyfrgell Genedlaethol Cymru, ac mae ei chefndir ym meysydd y cyfryngau, cyfathrebu, chwaraeon a diwylliant.

Mae hi wedi gweithio fel uwch arweinydd Newyddion a Materion Cyfoes ar gyfer BBC Wales ac fel Cyfarwyddwr Comisiynu SC4. Mae hi hefyd wedi bod yn Brif Swyddog Gweithredol Gymnasteg Cymru a Chlwb Merlod y DU, ac mae hi wedi gweithio fel Cyfarwyddwr Elusennau Ymddiriedolaeth GIG Prifysgol Felindre ac fel Dirprwy Gyfarwyddwr i Lywodraeth Cymru.

Ar hyn o bryd mae hi'n un ymddiriedolwr Diverse Cymru ac yn gyfarwyddwr Clwb Rygbi Pontypridd. Mae Rhian wedi gweithio i gynyddu cyfranogiad, amrywiaeth a chyfleoedd yn eu gwahanol rolau ym maes chwaraeon. Mae Rhian yn siarad Cymraeg ac yn byw yn Aberystwyth.

Chris Jenkins

Chris oedd Prif Swyddog Gweithredol Gemau'r Gymanwlad Cymru tan ychydig ar ôl Birmingham 2022, ac mae wedi bod yn gweithio gyda Thîm Cymru ers Melbourne 2006. Wedyn ymunodd â Gemau'r Gymanwlad Cymru yn llawn amser yn 2006 ac roedd yn Bennaeth Tîm Cymru yng Ngemau Delhi 2010, ac fel Prif Swyddog Gweithredol Gemau'r Gymanwlad Cymru mae wedi gweld tair o gemau mwyaf llwyddiannus Cymru.

Yn 2011 cafodd ei ethol i Fwrdd Ffederasiwn Gemau'r Gymanwlad fel Is-lywydd Rhanbarthol Ewrop, gan wasanaethu am ddau dymor cyn cael ei ethol yn Is-gyfarwyddwr Ffederasiwn Gemau'r Gymanwlad yn 2019. Yn y rôl hon bu'n cadeirio'r Pwyllgor Datblygu, yn cefnogi aelodau ac yn arwain mentrau cynhwysiant y Ffederasiwn ar GAPS chwaraeon i'r anabl, am fod Gemau'r Gymanwlad yn ddigwyddiad integredig. Hefyd fe yw Cadeirydd Sefydliad Chwaraeon y Gymanwlad.

Cyn ei rolau ym maes chwaraeon, roedd Chris yn gweithio fel rheolwr asedau yn Llundain am 24 o flynyddoedd, gan arbenigo mewn marchnadoedd byd-eang. Roedd yn Gyfarwyddwyr ar gyfer Rothschild. Hefyd roedd yn rhwyfo dros Gymru am wyth mlynedd, gan gynnwys yng Ngemau'r Gymanwlad 1986. Mae ganddo radd o Brifysgol Rhydychen ac MBA o Ysgol Fusnes Warwick. Ar hyn o bryd mae e ym mlwyddyn olaf ei radd mewn cynaliadwyedd digwyddiadau aml-chwaraeon.